Kiuruvesi

Kiuruvesi on Suomen kaupunki, joka sijaitsee Pohjois-Savon maakunnan luoteisosassa. Kiuruvesi erosi Iisalmen kirkko- ja hallintopitäjästä vuonna 1862. Kiuruveden kunta on perustettu vuonna 1873. Kaupunki Kiuruvedestä tuli vuoden 1993 alussa. Rajanaapureita ovat Iisalmi, Pielavesi, Pyhäjärvi, Pyhäntä ja Vieremä.

Maantiede 
Kiuruveden kirkonkylä muodosti vuodesta 1912 lähtien taajaväkisen yhdyskunnan. 
Tämä asema päättyi, kun taajaväkiset yhdyskunnat lakkautettiin 1. tammikuuta 1956 ja Kirkonkylä jäi osaksi
Kiuruveden kuntaa. (Ks. Luettelo Suomen taajaväkisistä yhdyskunnista.)

Kiuruveden Natura-kohteita ovat Toukkasuo-Huttusuo, Suojoen metsä, Luupuveden lintujärvet sekä Jynkänjärven ja Putousnotkon lehdot.

Kylät 
Aittojärvi, Haapakumpu, Hautakylä, Heinäkylä, Honkaranta, Jokela, Kalliokylä, Kiuruvesi (Taajama), Koivujärvi, Korpijoki, Koskenjoki, Kotajoki (Keskusta), Lahnajoki, Lahnanen, Lapinsalo, Laukkala, Luupuvesi, Löytänä, Niemiskylä, Näläntö, Osmanki, Paajakka, Pihlajamäki, Rantakylä, Rapakkojoki, Remeskylä, Ruokomäki, Ruutana, Rytky, Ryönänjoki, Salmijärvi, Salmenkylä, Sulkavanjärvi, Tihilä, Toiviaiskylä ja Turhala.

Elinkeinot

Kiuruvesi on ollut jo keskiajalta lähtien maatalousaluetta ja se on Suomen suurin naudanlihan tuottaja. Kaupunki oli pitkään myös Suomen suurin maitopitäjä, mutta kuntaliitosten myötä se menetti asemansa ensin Kokkolalle ja vuonna 2016 Kuopiolle.

Paikkakunnan tunnuksena onkin Kiuruvesi – Luomu-Suomen pääkaupunki.

Kiuruvedeltä on peräisin yksi Suomen kahdestatoista säilyneestä maatiaiskanakannasta. Maatiaiskanan säilymiseen vaikutti ratkaisevasti Yrjö Luttinen, joka keräsi kanayksilöitä Koivujärveltä, Huttumäen ja Naurisahon tiloilta vuonna 1963. Kanta on mukana Maa- ja elintarviketalouden tutkimuskeskuksen vuonna 1998 perustamassa säilytysohjelmassa. Kiuruvedellä oli 1980-luvulta lähtien tekstiiliteollisuutta (mm. Kamajan neulomo), joka kuitenkin on nyttemmin kuihtunut. Lisäksi kaupungissa on koneenrakennus- ja korjausalan yrityksiä, joista suurin oli maatalouskoneita kehittänyt ja valmistanut Runnin konepaja. Runnin konepajan tunnettuja tuotteita olivat Runni-lumilingot sekä rehunkäsittelyjärjestelmä, josta yhtiö sai Tuottava idea -palkinnon vuonna 1978. Jälkimmäisestä tehtiin myös elokuva Säilörehu pyörille (1978)

Lähes kaikki Kiuruveden yritykset kuuluvat Kiuruveden Yrittäjiin, joka on Savon Yrittäjien paikallisyhdistys.

Kaupungin suuriin työnantajiin kuuluu muun muassa biovoimalaitoksia valmistava Wärtsilä-Biopower, joka oli aikaisemmin Sermetin omistuksessa. Myös Kiuruveden kaupunki sekä Vieremällä sijaitseva Ponssen metsäkonetehdas ovat merkittäviä työnantajia.

Luomuteema toistuu myös urheilussa, paikkakunnalla toimii lentopalloseura Kiuruveden Luomu-Wolley. Kiuruvedellä toimii myös vuonna 1964 perustettu jalkapalloseura Kiuruveden Palloilijat, KiuPa. Jääkiekkotoimintaa Kiuruvedellä harjoittaa 1981 perustettu Kiuruveden Kiekko -81 (KK-81). Painonnostolajeissa toimivat Teräs ja Jänne. Kiuruveden Urheilijat (KiurU) on perustettiin kesäkuussa 2011 ja sen on määrä ainakin osittain korvata ja jatkaa Teräksen ja Jänteen toimintaa. Amerikkalaisen jalkapallon seuran nimi taas viittaa kaupungin maitopitäjyyteen; seuran nimi on Milky City Farmers.

Liikenne
Kiuruveden läpi kulkee valtatie 27. Kiuruveden rautatieasema sijaitsee Iisalmi-Ylivieska rataosuudella ja on yksi rataosuuden junakohtauspaikoista. Kaupungissa on myös lentokenttä pienkoneille sekä vierasvenesatama.

Etäisyyksiä Kiuruvedeltä
  Iisalmi 35 km
  Kajaani 125 km
  Kuopio 120 km
   Oulu 190 km
  Ylivieska 125 km

Julkisia palveluja
Kiuruvedellä on viisi alakoulua (esikoulu ja luokka-asteet 1–6): Kalliokylän koulu, Lahnajoen koulu, Luupuveden koulu, Nivan koulu ja Rytkyn koulu. Yläkouluja (luokka-asteet 7–9) on yksi (Kiuruveden yläkoulu) ja sen yhteydessä anetaan myös erityisopetusta. Toisen asteen yleisisvistävää koulutusta ja joillain linjoilla valinnaista ammatillista opetusta antaa Kiuruveden lukio. Ylä-Savon ammattiopiston luonnonvara-alan yksikössä voi opiskella hevostaloutta.

Perusterveyspalveluja tarjoaa Kiuruveden terveyskeskus. Kulttuuripalveluja tarjoavat muun muassa Kiuruveden kulttuuritalo ja siellä sijaitseva Kiuruveden kaupunginkirjasto, Kiuruveden kirjastoauto sekä Kiuruveden kotiseutumuseo.

Kulttuuri

Tapahtumat 

Kiuruvedellä järjestetään vuosittain iskelmämusiikin suurtapahtuma Kiuruveden Iskelmäviikko. Paikkakunnalla on vahva körttiperinne ja maine uskonnollisena pitäjänä. Körttiläisten suurin vuosittainen tapahtuma, Herättäjäjuhlat järjestettiin Kiuruvedellä heinäkuussa 2010, sitä ennen 1985 ja ensimmäisen kerran 1899. Kiuruveden sijainti Savon ja Pohjanmaan rajamailla luo paikkakunnalle omia erityispiirteitään.

Ruokakulttuuri 
Kiuruveden pitäjäruoka on Ylä-Savon paikallisherkku, mykyrokka, eräänlainen lihakeitto, johon kuuluvat perunoiden lisäksi erilaiset sisäelimet ja verestä ja jauhoista valmistetut sattumat, ”myvyt”.

Väestönkehitys
Seuraavassa kuvaajassa on esitetty kaupungin väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.

Taajamat
Vuoden 2017 lopussa Kiuruvedellä oli 8 283 asukasta, joista 4 160 asui taajamassa, 4 052 haja-asutusalueilla ja 71:n asuinpaikat eivät olleet tiedossa. Kiuruveden taajama-aste on 50,7 %. Kunnassa on vain yksi taajama, Kiuruveden keskustaajama.

Seurakunnat 
Vuoden 2018 aluejaon mukaan Kiuruvedellä on seuraavat Suomen evankelis-luterilaisen kirkon seurakunnat:
 Kiuruveden seurakunta

Kirkon sisäisistä herätysliikkeistä paikkakunnalla toimii herännäisyys, sekä vanhoillislestadiolaisuus, jota edustaa Kiuruveden rauhanyhdistys.

Muita kirkkokuntia edustavat Suomen ortodoksiseen kirkkoon kuuluva Iisalmen ortodoksinen seurakunta ja helluntaiherätykseen lukeutuva Kiuruveden helluntaiseurakunta.

Tunnettuja kiuruvetisiä 

 Erkki Ahonen, tieteiskirjailija ja runoilija
 Ismo Apell, näyttelijä
 Annika Grof, elokuvaohjaaja ja käsikirjoittaja
 Anssi Halmesvirta, historioitsija
 Heidi Jaatinen, kirjailija
 Ananias Jauhiainen, maanviljelijä, pidettiin aikanaan Suomen painavimpana miehenä
 Antti Kiviranta (synt. Pöksyläinen), päätoimittaja
 Henri Knuutinen, jääkiekkoilija
 Lauri Kokkonen, kirjailija
 Ari Komulainen, umpihankihiihtäjä
 Antti Kämäräinen, kansanmuusikko
 Kalle Kämäräinen, kansanedustaja
 Ville Kämäräinen, kansanedustaja
 Juha Kärkkäinen, liikemies
 Pyry Kärkkäinen, jalkapalloilija
 Markku Laukkanen, penkkipunnertaja
 Lauri Leskinen, kirjailija
 Timo Lipitsä, kansanmuusikko
 Paavo Lonkila, olympiavoittaja
 Heikki Lounaja, kirjailija
 Mika Lähderinne, jalkapalloilija
 Malmivaaran pappissuku
 Eino Murtorinne, kirkkohistorioitsija ja teologi
 Anna-Maria Mård (”Haapakummun Anna-Mari”), selvänäkijä ja parantaja

 Soini Nikkinen, keihäänheittäjä
 Ilmari Niskanen, jalkapalloilija
 Viljo Nousiainen, yleisurheiluvalmentaja
 Sirkka Paikkala, nimistöntutkija
 Onni Palaste, sotakirjailija
 Matti Pietikäinen, tietojenkäsittelytieteilijä
 Juho Pöksyläinen, kansankirjailija
 Esko Rautio, Kiuruveden kunnan- ja kaupunginjohtaja
 Hilkka Ravilo, kirjailija
 Alfred Ruotsalainen, taiteilija
 Antero Ruotsalainen, taidemaalari ja kuvanveistäjä
 Aku Räty, herännäissaarnaaja
 Kalle Röntynen, kansanedustaja
 Erkki ”Seppä” Saastamoinen, kyläseppä ja kansanpelimanni
 Seppo Saastamoinen, liikemies
 Berat Sadik, jalkapalloilija
 Elias Simojoki, kansanedustaja, pastori
 Matti Tenhunen, toimittaja ja kommunisti
 Taneli Tenhunen, pyörätuolitenniksen pelaaja
 Paavo Tikkanen, lehtimies
 Juho (Jussi) Timonen, toimittaja, mm. Uuden Suomen Lontoon-kirjeenvaihtaja, tutkija British Museumissa 
 Reijo Tossavainen, kansanedustaja
 Nitte Valo, laulaja
 Raimo Väyrynen, professori, Suomen akatemian johtaja

Kaupunginvaltuusto 
Kaupunginvaltuustossa on vuodesta 2021 alkaen 29 paikkaa (edellisellä valtuustokaudella 34 paikkaa) Kaupunginvaltuustossa paikat jakautuvat kuntavaalien 2021 jälkeen seuraavasti (suluissa muutos edelliseen valtuustoon):
 Keskusta 11 paikkaa (-6 paikkaa)
 Kokoomus 3 paikkaa (-3 paikkaa)
 Vasemmistoliitto 5 paikkaa (-2 paikkaa)
 Kristillisdemokraatit 1 paikka (ei muutosta)
 SDP 0 paikkaa (ei muutosta)
 Perussuomalaiset 4 paikkaa (+2 paikkaa)
 Liike Nyt 5 paikkaa (+5 paikkaa)

Matkailu
Kiuruveden tärkeimpiä matkailukohteita, -nähtävyyksiä ja tapahtumia ovat mm.:
 Kotiseutumuseo
 Raivaajapatsas
 Ylä-Savon Ammattiopisto, Hingunniemi (hevostalouden koulutusyksikkö)
 Kaupungintalo
 Kulttuuritalo
 Kuorevirran vapaa-aikakeskus
 Kiuruveden Iskelmäviikko
 Tieikonikappeli, Suomen ensimmäinen tieikoni
 Aamulypsy-Areena

Katso myös 
 Luettelo Kiuruveden julkisista taideteoksista ja muistomerkeistä

Lähteet
 Kylien savut: kotiseututietoa Kiuruvedestä (toim. Aulis Laukkanen, Ossi Tikkanen & Lauri Winberg) Kiuruvesi: Kiuruveden kotiseutuyhdistys, 1988

Viitteet

Aiheesta muualla 

 Kiuruveden kaupungin kotisivut
 Tilastokeskus - Kiuruveden avainluvut
 matkailutietoa Kiuruveden kaupungista 

Seulonnan keskeiset artikkelit